Folketing
2006-04-20

Et element er udligningsreformen, som nu vender op og ned på økonomien, hvilket betyder, at en række kommuner specielt i hovedstadsområdet skal betale til vest – altså som følge af den økonomiske udligning. Det er da for så vidt ikke noget forkert i. Det, der er lidt problematisk, er jo, at de kommuner i den vestlige del af Danmark, som får pengene, er tvunget til ikke at forbedre servicen for borgerne, men til at sætte skatten ned. Og det er jo ikke specielt et udtryk for hverken kommunalt selvstyre eller en særlig retfærdig måde at udvikle økonomien på. Det sidste eksempel, der er kommet, er jo i de her velfærdsforhandlinger, som pågår, hvor regeringen har foreslået, at kommunerne skal lave en fuld finansiering af kontanthjælpen til unge under 30 år. Bliver det realiseret, så betyder det, at en lang række kommuner vil få en række ekstraomkostninger. Det er en lang række kommuner i hovedstadsområdet – København, Albertslund, Ishøj osv.